গাইড (চলচ্চিত্র)
গাইড (হিন্দি: गाइड; বাংলা: পথপরিদর্শক) হচ্ছে ১৯৬৫ সালে মুক্তিপ্রাপ্ত হিন্দি ভাষার ভারতীয় প্রণয়ধর্মী চলচ্চিত্র। দেব আনন্দ এবং ওয়াহিদা রেহমান ছবিটির মুখ্য ভূমিকায় অভিনয় করেন। চলচ্চিত্রটির চিত্রনাট্য রচনা ও পরিচালনা করেন দেব আনন্দের ভাই বিজয় আনন্দ। আর. কে. নারায়ণ এর উপন্যাস দ্যা গাইড (১৯৫৮) অবলম্বনে এই চলচ্চিত্রটি নির্মাণ করা হয়। মুক্তির পর চলচ্চিত্রটি বক্স অফিসে সফলতা পায়। চলচ্চিত্রটি এর অভিনেতা-অভিনেত্রী (দেব আনন্দ এবং ওয়াহিদা রেহমান) এর অভিনয়, কাহিনী এবং শচীন দেববর্মণ এর সঙ্গীতের জন্য স্মরণীয় হয়ে আছে। টাইম ম্যাগাজিন 'সেরা ধ্রুপদী বলিউড চলচ্চিত্র' তালিকায় গাইডকে চতুর্থ অবস্থানে রেখেছে। চলচ্চিত্রটির ১২০ মিনিটের একটি সংস্করণ মার্কিন লেখিকা পার্ল এস বাক লিখেন এবং ট্যাড ড্যানিয়েলওয়েস্কি পরিচালনা এবং প্রযোজনা করেন। মুক্তির ৪২ বছর পর ২০০৭ সালে গাইড 'কান চলচ্চিত্র উৎসব' এ প্রদর্শিত হয়েছিলো।